钦定古今图书集成/明伦汇编/官常典/第780卷 > 孟业
## 钦定古今图书集成/明伦汇编/官常典/第780卷 > 孟业

按《北齐书》本传：“业字敬业，钜鹿安国人。家本寒微，少
为州吏，性廉谨。同寮诸人侵盗官绢，分三十疋与之，
拒而不受。魏彭城王韶拜定州，除典签长史刘仁之
谓业曰：‘我处其外，君居其内，同心戮力，庶有济乎’！未
几，仁之征入为中书令。临路启韶云：‘殿下左右可信
任者，唯有孟业，愿专任之，馀人不可信也’。又与业别”，
执手曰：“今我出都，君便失援，恐君在后，不自保全。唯
正与直，愿君自勉。”业唯有一马，因瘦而死。韶以业家
贫，令州府官人同食马肉，欲令厚偿。业固辞不敢。韶
乃戏业曰：“卿邀名人也。”对曰：“业以微细，伏事殿下，既
不能裨益，宁可损败清风？”后高祖与韶书云：“典签姓
孟者，极能用心，何不置之目前？”韶，高祖之婿也。仁之
后为兖州，临别，谓吏部崔暹曰：“贵州人士，唯有孟业，
铨举之次，不可忘也。”崔暹问业曰：“君往在定州，有何
政绩，使刘西兖，如此钦叹？”答曰：“禀性愚直，唯知自修，
无他。”天保初，清河王岳拜司州牧，闻业名行，复召为
法曹。业形貌短小，及谒见岳，心鄙其眇小，笑而不言。
后寻业断决之处，乃谓业曰：“卿断决之明，可谓有过
躯貌之用。”寻迁东郡守，以宽惠著。其年，麦一茎五穗，
其馀三穗四穗共一茎合郡人以为政化所感。寻以
病卒。